Die erschti Tour isch vor üs gstande... und het ca. 2 ½ Std. duured. Es quasi Iifährtli het mer das gnennt. I muess vorussäge, dass i deheime vor allem Rennvelo fahre, falls i mol gang go bike, so wähli de de nume grad breiti Fäld- oder Waldwäge us. Bi en richtigi Memme worde,  nachemene Sturtz mit brochenem Rippi (ähnlich wie dSusi Palack)! De erschti Versuech scho bi schmalere Wägli het mi innerlich bizli lo verchrampfe und han vergässe zSchnufe. Die Symptom sind aber de scho glii verfloge. De Grund dezue isch will i, i nere Gruppe mitfahre...  Was das usmacht isch jo unglaublich! Gliii han i gmerkt, das es mir wieder viel Spass bereitet... hie und da, gibes jo zue, bin i halt de gliich abgstiege, das het aber em Grüppli nid allzu viel usgmacht. Danke eu allne!!!  DGruppe-Dynamik isch bis und mit zur dritte Usfahrt de Hammer gsi. Alli händ welle mitenand fahre... es isch au souverän ufgange... i glaube die diffigere Fahrer händs amix au chli gnosse... denn es Schnufpäuseli zieht jedes gärn mol ine. SRuth isch de richtig iifallsrich worde und het sich Mitti Wuche es Velo mit Geh-Hilf aagschafft. Das het für mi zur Folg gha, dass wenns Bärguf gange isch... mi sRuth mit tösendem Ton het afo überhole. De Clou vom Ganze: erscht no mit sehr ufrächter Haltig uf em Bike! I han derwile  fascht i Länker bisse.... de Ton chunnt mer öppe mol wieder i mine Ohrmuschle zum Vorschiin und i muess vor mi ane grinse!